Munisipaliteit ontken waterprobleme ondanks betogingBetogers en polisiebeamptes raak slaags by Ikemeleng in Kroondal, Noordwes. Foto: ANA Die Rustenburg-munisipaliteit in Noordwes het bewerings dat die gemeenskap van Ikemeleng in Kroondal al vir vyf weke sonder water moet klaarkom, ontken. “Daar is water by Ikemeleng. Die reservoirvlakke was vanoggend 56%. ŉ Span is ontplooi om hulp te verleen waar daar wel watervoorsieningsprobleme is,” het David Magae, woordvoerder van die munisipaliteit, gesê. Hy het gesê weens die betoging Dinsdag, kon die grootmaatwatervoorsieningspan nie hul daaglikse moniteringsroetine volg nie. Inwoners van Ikemeleng het Dinsdag op ŉ verwoestingstog gegaan en paaie met brandende bande, klippe en boomtakke versper. Hulle dring aan op water en die verwydering van hul wyksraadslid. Die inwoners beweer hulle is al vyf weke sonder behoorlike watervoorsiening en sê water kom slegs snags uit die krane. Die polisie moes rubberkoeëls gebruik om die skare uiteen te jaag nadat polisiebeamptes met klippe bestook is toe hulle probeer het om die voorwerpe wat die paaie versper te verwyder.